CELEX: 32020R1477
Language: da
Date: 2020-10-14 00:00:00
Title: Kommissionens delegerede forordning (EU) 2020/1477 af 14. oktober 2020 om ændring af Rådets forordning (EØF) nr. 95/93 for så vidt angår den midlertidige forlængelse af de ekstraordinære foranstaltninger til at imødegå følgerne af covid-19-pandemien (EØS-relevant tekst)

15.10.2020   
               
               
                  DA
               
               
                  Den Europæiske Unions Tidende
               
               
                  L 338/4
               
            
         KOMMISSIONENS DELEGEREDE FORORDNING (EU) 2020/1477
         af 14. oktober 2020
         om ændring af Rådets forordning (EØF) nr. 95/93 for så vidt angår den midlertidige forlængelse af de ekstraordinære foranstaltninger til at imødegå følgerne af covid-19-pandemien
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne (1), særlig artikel 10a, stk. 4, og
         ud fra følgende betragtninger:
         
                     (1)
                  
                  
                     Covid-19-pandemien har medført en kraftig nedgang i lufttrafikken som følge af et betydeligt fald i efterspørgslen og direkte foranstaltninger truffet af medlemsstaterne og tredjelande med henblik på at inddæmme pandemien.
                  
               
                     (2)
                  
                  
                     Disse omstændigheder ligger uden for luftfartsselskabernes kontrol, og de efterfølgende frivillige eller obligatoriske aflysninger af flyvninger er en nødvendig eller legitim reaktion på disse omstændigheder.
                  
               
                     (3)
                  
                  
                     For at beskytte luftfartsselskabernes finansielle soliditet og undgå negative miljøpåvirkninger fra flyvninger med tomme eller stort set tomme fly, der kun gennemføres med det formål at opretholde de underliggende lufthavnsslots, blev forordning (EØF) nr. 95/93 ændret ved Europa-Parlamentets og Rådets forordning (EU) 2020/459 (2). Ved denne ændring er det fastsat, at slotkoordinatorerne skal anse de slots, der er blevet tildelt for perioden fra den 1. marts 2020 til den 24. oktober 2020, for at være benyttet af det luftfartsselskab, som de oprindeligt blev tildelt.
                  
               
                     (4)
                  
                  
                     Forordning (EU) 2020/459 tillagde også Kommissionen delegerede beføjelser til at ændre den periode, der er angivet i artikel 10a i forordning (EØF) nr. 95/93, hvis Kommissionen på grundlag af tal, som offentliggøres af Eurocontrol, der er netforvalter for det fælles europæiske luftrums lufttrafiknetfunktioner, konstaterer, at tilbagegangen i lufttrafikken sammenholdt med niveauet i den tilsvarende periode i det foregående år varer ved og sandsynligvis vil vare ved, og på grundlag af de bedste tilgængelige videnskabelige data ligeledes konstaterer, at denne situation skyldes virkningerne af udbruddet af covid-19.
                  
               
                     (5)
                  
                  
                     I overensstemmelse med artikel 10a, stk. 5, i forordning (EØF) nr. 95/93 har Kommissionen forelagt Europa-Parlamentet og Rådet en sammenfattende rapport herom senest den 15. september 2020, hvori det blev konstateret, at betingelserne i artikel 10a, stk. 4, for at ændre den periode, der er anført i samme artikels stk. 1, er opfyldt.
                  
               
                     (6)
                  
                  
                     Trods en gradvis fremgang ligger lufttrafikken stadig på et lavt niveau i forhold til samme periode i 2019, idet lufttrafikken i august 2020 ifølge Eurocontrols data stadig lå på – 47 % sammenholdt med august 2019. På trods af de vanskeligheder, der er forbundet med at forudsige vejen til genopretning af lufttrafikken, er det rimeligt at forvente, at denne situation vil vare ved i den nærmeste fremtid. Ifølge Eurocontrols koordinerede tilgang (et scenarie, hvori der forudsættes en fælles tilgang til at indføre operationelle procedurer og ophæve nationale restriktioner) forventes det, at lufttrafikken i februar 2021 vil ligge på – 15 % sammenholdt med februar 2020. Ifølge scenariet med en ukoordineret tilgang (ingen fælles tilgang til at indføre operationelle procedurer og ophæve nationale restriktioner) forventes lufttrafikken i samme periode at ligge på – 25 %.
                  
               
                     (7)
                  
                  
                     Den vedvarende tilbagegang i lufttrafikken er en konsekvens af covid-19-pandemien. Af de disponible data om forbrugernes tillid i kølvandet på covid-19 fremgår det, at ca. 60 % af de adspurgte i april 2020 gav udtryk for, at de sandsynligvis ville benytte lufttransport på ny i løbet af få måneder efter, at pandemien fortager sig, men denne procentdel faldt til 45 % i juni 2020. De disponible data viser en sammenhæng mellem covid-19-pandemien og forbrugernes efterspørgsel efter lufttrafik.
                  
               
                     (8)
                  
                  
                     Af data fra Verdenssundhedsorganisationen fremgår det, at antallet af registrerede tilfælde på dagsbasis i Europa toppede den 1. april 2020 med 43 326 nye tilfælde. I perioden maj-medio juli 2020 faldt dette antal, og de fleste dage blev der registreret færre end 20 000 nye tilfælde. Ultimo august 2020 steg antallet imidlertid på ny, og i et betydeligt antal dage er der registreret flere end 30 000 nye tilfælde på dagsbasis.
                  
               
                     (9)
                  
                  
                     Det fremgår af den ugentlige overvågningsrapport fra Det Europæiske Center for Forebyggelse af og Kontrol med Sygdomme (ECDC), at incidensraten over 14 dage i EU/EØS og Det Forenede Kongerige pr. 26. august 2020 lå på 46 (landeinterval: 2-176) pr. 100 000 indbyggere. Raten har været stigende i 38 dage. Belægningsgraden på hospitaler og/eller intensivafdelinger og/eller nyindlæggelser på grund af covid-19 er på det seneste steget i Bulgarien, Tjekkiet, Grækenland, Polen, Rumænien og Slovakiet.
                  
               
                     (10)
                  
                  
                     I september 2020 vurderede ECDC, at risikoen for yderligere optrapning af covid-19 i alle EU- eller EØS-lande og Det Forenede Kongerige er moderat (for lande, der fortsat gennemfører og håndhæver adskillige foranstaltninger, herunder sikring af fysisk afstand, og råder over tilstrækkelig kontaktopsporings- og testkapacitet) og meget høj (for lande, der ikke gennemfører eller håndhæver adskillige foranstaltninger, herunder sikring af fysisk afstand, og ikke råder over tilstrækkelig kontaktopsporings- og testkapacitet).
                  
               
                     (11)
                  
                  
                     De restriktioner for flyvning, som nogle medlemsstater har indført som led i hygiejne- og sundhedsforanstaltninger i tilknytning til covid-19, påvirker også forbrugernes tillid og den deraf følgende efterspørgsel efter lufttrafik. Selv om antallet af sådanne restriktioner for flyvning blev nedbragt i forsommeren 2020, indførte nogle medlemsstater nye restriktioner for flyvning fra september 2020 i tråd med stigningen i antallet af covid-19-tilfælde i en række medlemsstater.
                  
               
                     (12)
                  
                  
                     På baggrund af de eksisterende flyreservationer og epidemiologiske prognoser kan det med rimelighed forventes, at der som følge af covid-19-pandemien vil blive foretaget et betydeligt antal aflysninger i den kommende vinterfartplansæson, der løber fra den 25. oktober 2020 til den 27. marts 2021. Manglende udnyttelse af tildelte slots i denne periode bør ikke føre til, at luftfartsselskaberne mister de muligheder, de ellers ville have i henhold til artikel 8, stk. 2, og artikel 10, stk. 2, i forordning (EØF) nr. 95/93.
                  
               
                     (13)
                  
                  
                     Det er derfor nødvendigt at forlænge fritagelsen fra kravene i disse bestemmelser om i et vist omfang at have benyttet den omhandlede slotserie også efter sommerfartplansæsonen 2020 til den samlede vinterfartplansæson 2020/21, dvs. perioden fra den 25. oktober 2020 til den 27. marts 2021.
                  
               
                     (14)
                  
                  
                     Denne delegerede forordning forventes at træde i kraft efter udløbet af den periode, der for indeværende er fastsat i artikel 10a, stk. 1, i forordning (EØF) nr. 95/93. For at undgå retsusikkerhed, navnlig for slotkoordinatorer og luftfartsoperatører, bør nærværende forordning vedtages efter hasteproceduren i henhold til artikel 12b i forordningen om lufthavnsslots, og den bør grundet sagens hastende karakter træde i kraft dagen efter offentliggørelsen i Den Europæiske Unions Tidende —
                  
               VEDTAGET DENNE FORORDNING:
         
            Artikel 1
            Artikel 10a, stk. 1, i forordning (EØF) nr. 95/93 affattes således:
            
                        »1.
                     
                     
                        Med henblik på artikel 8, stk. 2, og artikel 10, stk. 2, anser koordinatorerne de slots, der er blevet tildelt for perioden fra den 1. marts 2020 til den 27. marts 2021, for at være benyttet af det luftfartsselskab, som de oprindeligt blev tildelt.«
                     
                  
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 14. oktober 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EFT L 14 af 22.1.1993, s. 1.
         
            (2)  Europa-Parlamentets og Rådets forordning (EU) 2020/459 af 30. marts 2020 om ændring af Rådets forordning (EØF) nr. 95/93 om fælles regler for tildeling af ankomst- og afgangstidspunkter i Fællesskabets lufthavne (EUT L 99 af 31.3.2020, s. 1).